P. Miššík, poslanec: (2003-07-03):
Ústavnoprávny výbor ako gestorský výbor podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku spoločnú správu výborov Národnej rady Slovenskej republiky. Národná rada uznesením z 23. apríla 2003 č. 258 pridelila návrh poslanca Jána Drgonca na vydanie zákona, ktorým sa mení a dopĺňa zákon č. 185/2002 o Súdnej rade Slovenskej republiky a o zmene a doplnení niektorých zákonov, na prerokovanie týmto výborom: ústavnoprávnemu výboru, výboru pre financie, rozpočet a menu, výboru pre obranu a bezpečnosť. Výbory prerokovali predmetný návrh zákona v lehote určenej uznesením Národnej rady Slovenskej republiky. Poslanci Národnej rady, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona. Návrh poslanca Národnej rady Slovenskej republiky Jána Drgonca odporúčali Národnej rade Slovenskej republiky schváliť výbory, ktorým bol pridelený, a to takto: ústavnoprávny výbor uznesením č. 118 z 12. mája 2003, výbor pre financie, rozpočet a menu uznesením č. 85 z 19. mája 2003 a výbor pre obranu a bezpečnosť uznesením č. 62 z 13. mája 2003. Z uznesení výborov Národnej rady Slovenskej republiky pod bodom III tejto správy vyplývajú tieto pozmeňujúce a doplňujúce návrhy – čítať ich nebudem, máte to v tej tlači, ktorú ste dostali. Je to bod 1 až 11. O pozmeňujúcich a doplňujúcich návrhoch odporúča gestorský výbor hlasovať po a) spoločne k bodom 1, 2, 4, 5, 6, 8, 9, 10 a 11 s návrhom gestorského výboru predmetné návrhy schváliť, k bodom 3 a 7 s návrhom gestorského výboru predmetné návrhy neschváliť. Gestorský výbor na základe stanovísk výborov k návrhu poslanca Národnej rady Jána Drgonca na vydanie zákona, ktorým sa mení a dopĺňa zákon č. 185/2002 o Súdnej rade Slovenskej republiky a o zmene a doplnení niektorých zákonov, vyjadrených v ich uzneseniach uvedených pod bodom III tejto správy a stanovísk poslancov gestorského výboru vyjadrením v rozprave k tomuto návrhu zákona podľa § 79 ods. 4 písm. f) a § 83 zákona Národnej rady č. 350 o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky návrh poslanca Národnej rady Slovenskej republiky Jána Drgonca na vydanie zákona, ktorým sa mení a dopĺňa zákon č. 185/2002 o Súdnej rade Slovenskej republiky a o zmene a doplnení niektorých zákonov (tlači 211), schváliť v znení schválených pozmeňujúcich a doplňujúcich návrhov uvedených v tejto správe a prednesených v rozprave. Spoločná správa výborov o prerokovaní návrhu poslanca NR SR Jána Drgonca na vydanie uvedeného zákona vo výboroch Národnej rady v druhom čítaní bola schválená uznesením Ústavnoprávneho výboru Národnej rady Slovenskej republiky z 20. mája 2003 pod č. 149. Prosím, pán predsedajúci, aby ste otvorili rozpravu. P. Rusko, podpredseda NR SR: Ďakujem pekne. Otváram rozpravu. Konštatujem, že písomne sa neprihlásil do rozpravy nikto. Dávam možnosť prihlásiť sa do rozpravy ústne. Ďakujem. Končím možnosť prihlásiť sa do rozpravy ústne. Konštatujem, že sa prihlásil pán poslanec Abelovský. Nech sa páči, pán poslanec, máte slovo. M. Abelovský, poslanec: Pán podpredseda, kolegyne, kolegovia, predkladám pozmeňujúci návrh k návrhu poslanca Národnej rady Jána Drgonca na vydanie zákona, ktorým sa mení a dopĺňa zákon č. 185/2002 Z. z. o Súdnej rade Slovenskej republiky a o zmene a doplnení niektorých zákonov. Má celkovo 16 pozmeňujúcich a doplňujúcich výrokov, ktoré sú uvedené v materiáli, ktorý ste dostali do poslaneckých lavíc. Po dohode s predkladateľom tieto pozmeňujúce a doplňujúce návrhy zlepšujú zákon. Nebudem ho čítať. Konštatujem, že bol opatrený podpismi 17 poslancov Národnej rady Slovenskej republiky a spĺňa podmienky predloženia pozmeňujúcich a doplňujúcich návrhov v druhom čítaní. Ďakujem. P. Rusko, podpredseda NR SR: Ďakujem pekne, pán poslanec. Končím rozpravu. Chce sa vyjadriť k rozprave pán navrhovateľ? Pán spoločný spravodajca? Nie. Ďakujem pekne obom aktérom. Budeme pokračovať prvým čítaním o vládnom návrhu zákona o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov . Vládny návrh zákona ste dostali ako tlač 286. Návrh na jeho pridelenie na prerokovanie výborom máte v rozhodnutím č. 277. Prosím podpredsedu vlády a ministra spravodlivosti Daniela Lipšica, aby vládny návrh zákona uviedol.